
РЕПУБЛИКА СРБИЈА
КОМИСИЈА ЗА АКРЕДИТАЦИЈУ ИПРОВЕРУ КВАЛИТЕТА
Број: 612-00-00086/2014-04
20.02.2015. године
Б е о г р а д
	



На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25,101/12-I-26, 13/14), Комисија за акредитацију и проверу квалитета, на седници одржаној 20.02.2015. године, донела је

О Д Л У К У
о акредитацији студијског програма

[bookmark: OLE_LINK18][bookmark: OLE_LINK19]Утврђује се да УНИВЕРЗИТЕТ У БЕОГРАДУ-ФАКУЛТЕТ ПОЛИТИЧКИХ НАУКА са седиштем у улици ЈОВЕ ИЛИЋА 165,  у БЕОГРАДУ, ПИБ:101746499, Матични број: 07028121, испуњава прописане стандарде за акредитацију студијског програма Основне академске студије социјалне политике и социјалног рада у оквиру поља друштвено-хуманистичких наука и то за 100 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У БЕОГРАДУ-ФАКУЛТЕТ ПОЛИТИЧКИХ НАУКА са седиштем у улици ЈОВЕ ИЛИЋА бр 165, у БЕОГРАДУ, једана 15.1.2014.године поднела захтев за акредитацију студијског програма Основне академске студије социјалне политике и социјалног рада у оквиру поља друштвено-хуманистичких наука под бројем 612-00-00086/2014-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25,101/12-I-26, 13/14).
[bookmark: _GoBack] На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТА У БЕОГРАДУ-ФАКУЛТЕТА ПОЛИТИЧКИХ НАУКА и предлог одлуке, достављени су Комисији за акредитацију и проверу квалитета.
Студијски програм Основне академске студије социјалне политике и социјалног рада припада Образовно-научном пољу Друштвено-хуманистичких наука и области Политичких наука. Назив дипломе дипломирани социјални радник је у складу са листом звања коју је утврдио Национални савет, а дужина студија од четири године (осам семестара) у складу је са законом.
Установа је приложила одлуку о усвајању студијског програма коју је донеo Сенат Универзитета у Београду дана 18.12.2013. године.
Програм је предвиђен за извођење на српском језику.
Планирани број студената који ће се уписати на овај студијски програм је 100 (сто).

Основни квантитативни подаци о програму су:
1. Назив дипломе: дипломирани социјални радник
1. Да ли је у складу са листом НСВО: ДА
1. Број наставника на студијском програму = 41
1. Број наставника са пуним радним временом = 40
1. Број наставника са непуним радним временом = 1
1. Број наставника ангажованих по уговору = 0
1. Број сарадника на студијском програму = 23
1. Број сарадника са пуним радним временом = 23
1. Број сарадника са непуним радним временом = 0 
1. Број сарадника ангажованих по уговору = 0
1. Трајање програма = 4 године
1. Број ЕСПБ бодова = 240
1. Број студената = 100
1. Просечан број часова активне наставе недељно по години = 
10.00 + 10.00 + 0.00 ( + 0.00) = 20.00, 30.00
13.00 + 7.00 + 0.00 ( + 0.00) = 20.00, 30.00
13.00 + 9.00 + 0.00 ( + 0.00) = 22.00, 32.00
10.67 + 7.33 + 1.00 ( + 0.00) = 19.00, 28.00
10.33 + 9.67 + 0.00 ( + 0.00) = 20.00, 30.00
10.90 + 8.57 + 0.00 ( + 0.00) = 19.48, 30.00
14.50 + 6.50 + 0.00 ( + 0.00) = 21.00, 30.00
12.19 + 7.56 + 0.00 ( + 0.00) = 19.75, 30.00


1. Просечан број часова предавања недељно по години = I - (10.00+13.00)/2=11.50, II - (13.00+10.67)/2=11.83, III - (10.33+10.90)/2=10.61, IV - (14.50+12.19)/2=13.35
1. Проценти предмета по категоријама (АО=14.57%, ТМ=20.73%, НС=34.17% и СA=30.53%)     
1. Просечно оптерећење наставника на програму=3.29 
1. Просечно оптерећење наставника на установи=5.57 
1. Просечно оптерећење сарадника на програму= 8.00 
1. Просечно оптерећење сарадника на установи=10.33 
1. Проценат часова предавања који изводе наставници са 100% радног времена = 100
1. Број библиотечких јединица релевантних за студијски програм = 187

Студијски програм Основне академске студије социјалне политике и социјалног рада (240 ЕСПБ) формиран је у складу са принципима дефинисаним Законом о високом образовању Републике Србије као и Болоњском декларацијом, садржи све законом предвиђене елементе и има предвиђени број ЕСПБ бодова. Бодови се стичу кроз полагање испита на обавезним и изборним предметима. 
Сврха студијског програма Основне академске студије социјалне политике и социјалног рада је јасно и недвосмислено формулисана. Студенти ће по завршетку основних студија стећи разноврсна теоријска, апликативна и методолошка знања из области социјалне политике и социјалног рада и других научних области које су блиске овoј или представљају интердисциплинарна подручја. 
Циљеви студијског програма Основне академске студије социјалне политике и социјалног рада су јасно формулисани. Циљеви студијског програма су да студенти стекну основна знања о друштвеним појавама, односима и процесима и кључна знања из области теорије и праксе социјалне политике и социјалног рада, као и да се оспособе за практичан рад у тим областима. 
Компетенције које студенти стичу оконачањем студијског програма јасно су приказане. Савладавањем студијског програма студенти се оспособљавају за практичан рад у социјалним, здравственим, образовним, правосудним и административним службама и органима, где ће стечено знање примењивати на професионалан начин, уз уважавање принципа и етичких постулата професије социјалног радника.  Дефинисани су услови и поступци који су неопходни за окончање студија и добијање дипломе дипломираног социјалног радника, доступни су јавности и  усклађени су са циљевима, садржајем и обимом студијских програма. Приложен је шаблон додатка дипломе, који је стандардан. 
Структура курикулума студијског програма Основне академске студије социјалне политике и социјалног рада (240 ЕСПБ) обухвата опис предмета са називом, типом предмета, годином и семестром студија, бројем ЕСПБ, именом наставника, циљем курса са очекиваним исходима, знањима и компетенцијама,  предусловима   за   похађање   предмета, садржајем предмета, препорученом литературом, методама извођења наставе, начином провере знања и оцењивања. Структура курикулума садржи 37 обавезних и 44 изборна предмета, који су распоређени у 7 изборних блокова. На основу података из Књиге предмета може се утврдити да је опис предмета прецизан, циљ курса са очекиваним исходима, знањима и компетенцијама јасно дефинисан, садржај предмета разрађен, препоручена савремена литература, а методе извођења наставе, начин провере знања и оцењивања усклађене са овим нивоом студија. Међутим, уочавају се неке нелогичности у предметима који се слушају на овим студијама. На пример, политичка социологија савременог друштва је обавезан предмет, а политичка социологија је изборни; потпуно су изостављене социологија рада и социологија безбедног рада,  иако су то дисциплине, које се директно односе на сврху и циљеве програма. За бављење социјалном политиком потребно је да студенти изучавају друштвену стратификацију, која није предвиђена као предмет у курикулуму студијског програма. С друге стране, као изборни предмети понуђени су Европски регионализам и Студије рода, за које није јасно какве везе имају са сврхом и циљевима програма. Препоручује се установи да у наредном периоду преобликује курикулум у складу са наведеним примедбама.  
Саставни део основних академских студија социјалне политике и социјалног рада чини пракса на свим годинама студија. Садржај праксе одговара теоријској фундираности специфичних знања и вештина и одвија се у институцијама, организацијама и установама у области социјалне политике и социјалног рада на локалном и вишем нивоу.
Студијски програм је усклађен и усаглашен са другим програмима који се изводе у установи. Установа је документовала да је предложени студијски програм усклађен са програмима европског образовног простора. 

Универзитет у Београду, Факултет политичких наука, планира да упише 100 студента на студијски програм Основне академске студије социјалне политике и социјалног рада што је у складу са  просторним и кадровским могућностима Установе. 

	Општи услови уписа на програм основних академских студија засновани су на стандардима предвиђеним Законом, актима Универзитета и Факултета и другим прописима који регулишу ову област. Право уписа на студијски програм Основне академске студије социјалне политике и социјалног рада имају кандидати са завршеним средњим образовањем у четворогодишњем трајању који положе пријемни испит (којим се проверавају склоности и способности кандидата) и остваре довољан број бодова на ранг листи пријављених кандидата. 
Полагањем сваког испита студенти стичу одређени број ЕСПБ бодова, а успешност савладавања одређеног предмета прати се током наставе. Сви предмети приказани у књизи предмета имају јасан и јавно објављен начин стицања поена у оквиру предиспитних активности, као и на испиту. 
На студијском програму Основне академске студије социјалне политике и социјалног рада ангажован је 41 наставник, од којих је 40 наставника запослено са пуним радним временом у Установи (100%) и један наставник са 50% радног времена, и 23 сарадника запослена са пуним радним временом у установи (100%). Оптерећење наставника на овом студијском програму је 3.29 часова недељно, а сарадника 8.00 часова недељно. Наставници запослени са пуним радним временом у Установи држе 100 % наставе. Просечно оптерећење наставника у Установи је 5.57 часова недељно, а сарадника 10.33 часова недељно. 
Према документацији коју је Установа приложила може се констатовати да Установа располаже бруто простором површине 8812 m2. С обзиром на то да Факултет на све студијске програме који су у поступку акредитације планира упис 2763 студента, то износи 3.19  m2 по студенту, што одговара стандарду за извођење наставе у две смене. Факултет располаже амфитеатром, одговарајућим бројем слушаоница, учионица, једном компјутерском лабораторијом, библиотеком и читаоницом, што је у складу са потребама извођења наставе на овом студијском програму.
Факултет је обезбедио одговарајући радни простор за наставнике и сараднике.
Факултет има 234 рачунара, 9 сервера, 20 учионица за наставу које су опремљене рачунарима, пројекторима, пројекционим плантима, рачунарску учионицу за студенте са 21 рачунаром и сервис за приступ интернету.
 Постоје библиотечки ресурси релевантни за студијски програм.
Обезбеђена је покривеност свих предмета одговарајућом уџбеничком литературом, училима и помоћним наставним средствима који омогућавају коректно остваривање наставног процеса.
  	Универзитет у Београду, Факултет политичких наука, има Стратегију обезбеђења квалитета која представља дугорочну оријентацију у остваривању свих образовних, стручних и других активности. Стратегију обезбеђења квалитета усвојену 2008. године Факултет је кориговао 2013. године. Субјекти обезбеђења квалитета су Комисија за обезбеђење и унапређење квалитета рада Факултета и Комисија за унапређење и праћење квалитета наставе. Факултет је, такође, утврдио Правилник о обезбеђењу квалитета рада  у складу са којим је вршено самовредновања 2008. и 2011. године. Стратегијом и Правилником су утврђене области обезбеђења квалитета: студијски програми, настава, квалитет наставног особља, истраживање, оцењивање студената, уџбеници и литература, библиотека, информациони ресурси, простор и опрема, ненаставно особље, процес управљања, јавност рада итд. У поступку самовредновања анкетирано је наставно, ненаставно особље и студенти Факултета. Резултати анкета су део извештаја о самовредовању, а ивештаји су јавно публиковани.
У Koмисији за обезбеђење и унапређење квалитета и Комисији за праћење и унапређење квалитета наставе заступљен је по један представник Студентског парламента. 
 Квалитет извођења студијског програма прати се континуирано и редовно, а достављени прилози указују на то да се предузимају и потребне мере за унапређење квалитета наставе.
Kомисија за акредитацију и проверу квалитета, утврдила је да високошколска установа УНИВЕРЗИТЕТ У БЕОГРАДУ-ФАКУЛТЕТ ПОЛИТИЧКИХ НАУКА за студијски програм Основне академске студије социјалне политике и социјалног рада у оквиру поља друштвено-хуманистичких наука испуњава стандарде у погледу квалитета студијског програма прописане Правилником о стандардима и поступку за акредитацију високошколских установа и студијских програма.

Имајући у виду да је високошколска установа испунила стандарде за акредитацију студијског програма прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.


	Достављено:
- високошколској установи
- архивиКАПК
	ПРЕДСЕДНИК

Проф. др  Ендре Пап

[bookmark: OLE_LINK14][bookmark: OLE_LINK15][bookmark: OLE_LINK7][bookmark: OLE_LINK11][bookmark: OLE_LINK20][bookmark: OLE_LINK21]УНИВЕРЗИТЕТ У БЕОГРАДУ-ФАКУЛТЕТ ПОЛИТИЧКИХ НАУКА са седиштем у улици ЈОВЕ ИЛИЋА бр 165, у БЕОГРАДУ, ПИБ:101746499, Матични број: 07028121, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25,101/12-I-26, 13/14), за акредитацију студијског програма Основне академске студије социјалне политике и социјалног рада у оквиру поља друштвено-хуманистичких наука и то за 100 студената у седишту.
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

